ประสารเชื่อศก.ไทยปีนี้โต4.1%
ประสาร ประเมินเศรษฐกิจไทยในปีนี้ขยายตัวได้เต็มที่4.1%ปีหน้า4.2%
23 ส.ค. 2554

ประสาร ประเมินเศรษฐกิจไทยในปีนี้ขยายตัวได้เต็มที่ 4.1% ปีหน้า 4.2% หลังตลาดแรงงานตึงตัวมีแรงกดดันต้นทุน-ราคา
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ปาฐกถาพิเศษ "มองเศรษฐกิจครึ่งปีหลัง ผ่านสายตาผู้ว่าแบงก์ชาติ" โดยระบุว่า เศรษฐกิจไทยในครึ่งปีหลัง ยังมีแรงส่งต่อเนื่องจากในช่วงครึ่งปีแรก ทำให้ในภาพรวมการขยายตัวของเศรษฐกิจไทยปีนี้ ยังอยู่ในเกณฑ์ดี ซึ่งคาดว่า เศรษฐกิจไทยจะขยายตัวได้ 4.1% ในปีนี้ และร้ขยายตัวได้ 4.2% ในปีหน้า ซึ่งถือเป็นการเติบโตที่ถือว่าใกล้ระดับเต็มศักยภาพแล้ว เห็นจากตลาดแรงงานที่ตึงตัว และมีแรงกดดันต่อต้นทุนและราคาอย่างต่อเนื่อง



ประสาร
ผู้ว่าการ ธปท.กล่าวอีกว่า เศรษฐกิจไทยยังคงเผชิญกับความท้าทายที่อยู่รอบด้าน คือปัญหาการฟื้นตัวเศรษฐกิจของกลุ่มประเทศ G3 คือ สหรัฐฯ ยุโรป และญี่ปุ่น ที่คาดว่าจะยังชะลอตัวต่อไป และอาจส่งผลกระทบต่อการขยายตัวของเศรษฐกิจโลก และการส่งออกของไทย
นอกจากนี้ ยังมีความท้าทายจากแรงกดดันด้านเงินเฟ้อที่ยังทรงตัวอยู่ในระดับสูง คณะกรรมการนโยบายการเงิน (กนง.) จึงจำเป็นต้องปรับอัตราดอกเบี้ยนโยบายให้เข้าสู่ภาวะปกติ เพราะหากยังใช้นโยบายอัตราดอกเบี้ยต่ำต่อไป อาจทำให้เกิดความไม่สมดุลในระบบเศรษฐกิจระหว่างการออมและการใช้จ่าย ดังนั้นที่ผ่านมา จึงทยอยปรับขึ้นอัตราดอกเบี้ยนโยบาย เพื่อชะลอความร้อนแรงการขยายตัวของเศรษฐกิจ และดูแลอัตราเงินเฟ้อ ขณะเดียวกัน เศรษฐกิจไทยยังมีความท้าทายจากเงินทุนเคลื่อนย้ายและค่าเงินบาทที่ผันผวนด้วย
"ธปท.พร้อมให้ความร่วมมือกับภาครัฐในการดูแลเศรษฐกิจ เพราะมีเป้าหมายให้เติบโตอย่างยั่งยืนและทั่วถึง โดยมีหน้าที่รักษาเสถียรภาพด้านราคา ความมั่นคง และมีประสิทธิภาพของระบบสถาบันการเงินและระบบชำระเงิน เพื่อความกินดีอยู่ดีของประชาชน แต่การดำเนินนโยบายเศรษฐกิจควรมองระยะยาว ไม่ควรหวังผลระยะสั้นเพราะอาจทำให้เกิดปัญหา"นายประสารกล่าว